b'\n_START_ARTICLE_\nAlbanian kieli\n_START_SECTION_\nLuokitus\n_START_PARAGRAPH_\nAlbaniaa on pidetty indoeurooppalaisen kielikunnan j\xc3\xa4senen\xc3\xa4 1850-luvulta l\xc3\xa4htien. Se muodostaa tuossa kielikunnassa oman kieliryhm\xc3\xa4ns\xc3\xa4. Jotkut tutkijat arvelevat albanian olevan sukua muinaiselle daakian kielelle. Albanian kieli saattaa olla antiikinaikaisen illyyrin kielen perillinen.\n_START_SECTION_\nAlueellinen sijoittuminen\n_START_PARAGRAPH_\nP\xc3\xa4\xc3\xa4osa kielen puhujista el\xc3\xa4\xc3\xa4 Balkanilla. Kielell\xc3\xa4 on puhujia my\xc3\xb6s Etel\xc3\xa4-Italiassa, mutta heist\xc3\xa4 suuri enemmist\xc3\xb6 osaa ja k\xc3\xa4ytt\xc3\xa4\xc3\xa4 italiaa. Kielell\xc3\xa4 on virallinen asema Albaniassa, Kosovossa, Serbiassa, Montenegrossa ja Pohjois-Makedoniassa._NEWLINE_Albanian kieli on nykyisin Suomen 11. suurin kieliryhm\xc3\xa4 johtuen p\xc3\xa4\xc3\xa4asiassa Jugoslavian hajoamissotien pakolaisista. Vuoden 2018 lopussa Suomessa albaniaa \xc3\xa4idinkielen\xc3\xa4\xc3\xa4n puhuvia oli 10\xc2\xa0990 ja he ovat enimm\xc3\xa4kseen kotoisin Kosovon alueelta.\n_START_SECTION_\nAdjektiivit\n_START_PARAGRAPH_\nAlbanian kieless\xc3\xa4 joillakin adjektiiveill\xc3\xa4 on artikkelit. Yksik\xc3\xb6ll\xc3\xa4 se on joko i tai e. Monikolla se on t\xc3\xab. Adjektiivi tulee useimmiten substantiivin j\xc3\xa4lkeen.\n_START_SECTION_\nVertailumuodot\n_START_PARAGRAPH_\nKomparatiivi voidaan muodostaa lis\xc3\xa4\xc3\xa4m\xc3\xa4ll\xc3\xa4 adjektiivin eteen sana m\xc3\xab ja j\xc3\xa4lkeen sana se. Superlatiivi voidaan muodostaa lis\xc3\xa4\xc3\xa4m\xc3\xa4ll\xc3\xa4 adjektiivin eteen sana m\xc3\xab. Joissakin tapauksissa superlatiivi voidaan muodostaa my\xc3\xb6s laittamalla adjektiivi jonkin adverbin j\xc3\xa4lkeen.\n_START_SECTION_\nSubstantiivit\n_START_PARAGRAPH_\nAlbanian kieless\xc3\xa4 on k\xc3\xa4yt\xc3\xb6ss\xc3\xa4 viisi sijamuotoa. Ne ovat nominatiivi, genetiivi, datiivi, akkusatiivi ja prepositionaali. Monikko on vain harvoin s\xc3\xa4\xc3\xa4nn\xc3\xb6llinen. Jokaisella albanian kielen substantiivilla on sek\xc3\xa4 ep\xc3\xa4m\xc3\xa4\xc3\xa4r\xc3\xa4inen ett\xc3\xa4 m\xc3\xa4\xc3\xa4r\xc3\xa4inen muoto. Albanian substantiiveilla on kolme sukua, maskuliini, feminiini ja neutri.\n_START_SECTION_\nVerbit\n_START_PARAGRAPH_\nAlbanian kielen verbit taipuvat persoona- ja aikamuodoissa. Albaniassa on kuusi tapaluokkaa, jotka ovat indikatiivi, konjunktiivi, imperatiivi, konditionaali, optatiivi ja admiratiivi. Lis\xc3\xa4ksi verbeill\xc3\xa4 on sek\xc3\xa4 aktiivi- ett\xc3\xa4 passiivimuodot. _NEWLINE_Aikamuodot ovat preesens, imperfekti, futuuri, perfekti, pluskvamperfekti sek\xc3\xa4 menneen ajan futuuri. Imperfektej\xc3\xa4 on kahdenlaisia. Toiset voivat kuvata mit\xc3\xa4 tahansa mennytt\xc3\xa4 aikaa ja toiset jotakin tietty\xc3\xa4 mennytt\xc3\xa4 aikaa. _NEWLINE_Verbeill\xc3\xa4 on kaksi erilaista konjugaatiota, joista toisessa taivutusmuodot ovat s\xc3\xa4\xc3\xa4nn\xc3\xb6lliset ja toisessa ep\xc3\xa4s\xc3\xa4\xc3\xa4nn\xc3\xb6lliset.\n_START_SECTION_\nLauseet\n_START_PARAGRAPH_\nAlbanian kielen sanaj\xc3\xa4rjestys on useimmiten subjekti-verbi-objekti. Kysymyslauseissa sanaj\xc3\xa4rjestys on tavallisesti verbi-subjekti-objekti. Lis\xc3\xa4ksi kysymyslauseissa verbin edess\xc3\xa4 tulee yleens\xc3\xa4 olla sana a. Kieltolause voidaan muodostaa lis\xc3\xa4\xc3\xa4m\xc3\xa4ll\xc3\xa4 verbin eteen sana nuk.\n_START_SECTION_\nPaino\n_START_PARAGRAPH_\nAlbaniassa sanapaino on yleens\xc3\xa4 toiseksi viimeisell\xc3\xa4 tavulla. Erilainen painotus voi erottaa kaksi eri asiaa tarkoittavaa sanaa: b\xc3\xa1ri ja bar\xc3\xac, stol\xc3\xac ja st\xc3\xb2li.\n_START_SECTION_\nSanasto\n_START_PARAGRAPH_\nLatina ja mahdollisesti my\xc3\xb6s kreikka vaikuttivat vanhan albanian kielen sanastoon. Sittemmin albaniaan on tullut useita lainasanoja my\xc3\xb6s slaavilaisista kielist\xc3\xa4, erityisesti bulgariasta. My\xc3\xb6s turkin kielell\xc3\xa4 on ollut vaikutusta albanian sanastoon.\n_START_SECTION_\nHistoria\n_START_PARAGRAPH_\nVanhin tunnettu albaniankielinen lause on ns. kastekaava vuodelta 1462. 1400-luvun lopulta tunnetaan my\xc3\xb6s lyhyt kirous ja saksalaisen matkailijan 1497 muistiin merkitsem\xc3\xa4 muutamia kymmeni\xc3\xa4 sanoja k\xc3\xa4sitt\xc3\xa4v\xc3\xa4 sanasto. Ensimm\xc3\xa4inen kreikkalaisella aakkostolla kirjoitettu albanialainen teksti on k\xc3\xa4\xc3\xa4nn\xc3\xb6s muutamista Matteuksen evankeliumin jakeista, joka on per\xc3\xa4isin joko 1400-luvun lopusta tai 1500-luvun alusta. Ensimm\xc3\xa4inen s\xc3\xa4ilynyt albaniankielinen kirja, Meshari (Messukirja) on vuodelta 1555.Sen kirjoitti albanialainen katolilainen pappi Gjon Buzuku.\n_START_SECTION_\nMurteet\n_START_PARAGRAPH_\nAlbanian kielell\xc3\xa4 on kaksi t\xc3\xa4rkeint\xc3\xa4 murretta, jotka ovat tosk ja geg eli gheg. Gegin murretta puhutaan p\xc3\xa4\xc3\xa4asiassa Pohjois-Albaniassa, Kosovossa, Montenegrossa ja Pohjois-Makedoniassa. Toskin murretta puhutaan p\xc3\xa4\xc3\xa4asiassa Etel\xc3\xa4-Albaniassa, \xc3\x87ameriassa Pohjois-Makedoniassa ja Turkissa. Arvanitikan murretta puhutaan er\xc3\xa4ill\xc3\xa4 alueilla Kreikassa. Murteilla on joitakin eroja \xc3\xa4\xc3\xa4nt\xc3\xa4misess\xc3\xa4 ja sanastossa, mutta muuten puhujat ymm\xc3\xa4rt\xc3\xa4v\xc3\xa4t toisiaan._NEWLINE_Albanian kirjakieli perustuu suurimmilta osin toskin murteeseen.\n_START_SECTION_\nMuuta\n_START_PARAGRAPH_\nMerkitt\xc3\xa4vi\xc3\xa4 albanian kielen tutkijoita ovat olleet muun muassa Johann Georg von Hahn, Franz Bopp, Gustav Meyer, Norbert Jokl, Eqrem \xc3\x87abej, Stuart Edward Mann, Carlo Tagliavini, Wac\xc5\x82aw Cimochowski, Eric Pratt Hamp, Agnija Desnickaja ja Gjovalin Shkurtaj.'